Document ID: 32010R0454

ΚΑΝΟΝΙΣΜΌΣ (ΕΕ) αριθ. 454/2010 ΤΗΣ ΕΠΙΤΡΟΠΉΣ
της 26ης Μαΐου 2010
για μεταβατικά μέτρα σύμφωνα με τον κανονισμό (ΕΚ) αριθ. 767/2009 του Ευρωπαϊκού Κοινοβουλίου και του Συμβουλίου όσον αφορά τις διατάξεις για την επισήμανση ζωοτροφών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 767/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη διάθεση στην αγορά και τη χρήση ζωοτροφών (1), και ιδίως το άρθρο 32 παράγραφος 4,
Εκτιμώντας τα ακόλουθα:
(1)
Στον κανονισμό (ΕΚ) αριθ. 767/2009 προβλέπεται η πλήρης αναθεώρηση των κοινοτικών κανόνων σχετικά με τους όρους εμπορίας πρώτων υλών ζωοτροφών και σύνθετων ζωοτροφών και στο άρθρο 32 παράγραφος 4 του εν λόγω κανονισμού εγκρίνεται η λήψη μέτρων για να διευκολυνθεί η μετάβαση στους νέους κανόνες.
(2)
Οι κανόνες για την επισήμανση που καθορίζονται από τον κανονισμό (ΕΚ) αριθ. 767/2009 θα πρέπει να εφαρμοστούν από την 1η Σεπτεμβρίου 2010. Τούτο συνεπάγεται απότομη αλλαγή και δεν θα επέτρεπε μια ομαλή μετάβαση για τους υπευθύνους των επιχειρήσεων ζωοτροφών στην αγορά. Η αλλαγή του σχεδίου και της παραγωγής των ετικετών και η μετατροπή των υπαρχόντων μηχανημάτων από τη μια ημέρα στην άλλη θα ήταν δαπανηρή για τις εν λόγω επιχειρήσεις. Το προκύπτον φορτίο θα ήταν δυσανάλογο με τον στόχο της αλλαγής. Είναι επομένως αρμόζον να υπάρξει μια μεταβατική περίοδος κατά τη διάρκεια της οποίας οι ζωοτροφές μπορούν να επισημαίνονται σύμφωνα με τον κανονισμό (ΕΚ) αριθ. 767/2009 πριν από την 1η Σεπτεμβρίου 2010.
(3)
Όσον αφορά τις τροφές για τα ζώα συντροφιάς, η αγορά αποτελείται από έναν τεράστιο αριθμό διαφορετικών προϊόντων με συγκεκριμένες ετικέτες. Συγκριτικά με τους τρέχοντες κανόνες επισήμανσης για τις τροφές ζώων συντροφιάς, μόνο το άρθρο 15 στοιχείο στ), το άρθρο 17 παράγραφος 1 στοιχείο στ) και το άρθρο 19 του κανονισμού (ΕΚ) αριθ. 767/2009 θα εισαγάγουν αλλαγές στην επισήμανση των εν λόγω προϊόντων, ήσσονος σημασίας χωρίς επίπτωση στην ασφάλεια. Προκειμένου να επιτραπεί μια ομαλή μετάβαση για τους υπευθύνους των επιχειρήσεων ζωοτροφών, αιτιολογείται μια μεταβατική περίοδος ενός έτους, κατά τη διάρκεια του οποίου οι υπάρχουσες ετικέτες των τροφών για τα ζώα συντροφιάς μπορεί να συνεχίσουν να χρησιμοποιούνται μετά την 1η Σεπτεμβρίου 2010.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 33 δεύτερη παράγραφος του κανονισμού (ΕΚ) αριθ. 767/2009 και χωρίς επιφύλαξη ως προς τις οδηγίες του Συμβουλίου 79/373/ΕΟΚ (2), 82/471/ΕΟΚ (3), 93/74/ΕΟΚ (4) και 96/25/ΕΚ (5), οι ζωοτροφές που επισημαίνονται σύμφωνα με τον κανονισμό (ΕΚ) αριθ. 767/2009 μπορεί να διατίθενται στην αγορά από την ημερομηνία της έναρξης ισχύος του παρόντος κανονισμού.
Άρθρο 2
Κατά παρέκκλιση από το άρθρο 33 δεύτερη παράγραφος του κανονισμού (ΕΚ) αριθ. 767/2009, οι τροφές που προορίζονται για τα ζώα συντροφιάς και επισημαίνονται σύμφωνα με την οδηγία 79/373/ΕΟΚ και το άρθρο 16 της οδηγίας 70/524/ΕΟΚ του Συμβουλίου (6) μπορούν να διατίθενται στην αγορά μέχρι τις 31 Αυγούστου 2011. Μετά την εν λόγω ημερομηνία, μπορούν να παραμείνουν στην αγορά έως ότου εξαντληθούν τα αποθέματα.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαΐου 2010.

Labels: 3
15
6